กรุงเทพมหานคร เริ่มเปิดให้บริการสวนสาธารณะทุกแห่ง ออกกำลังกายเฉพาะเดินและวิ่ง งดกิจกรรมอื่น
หลังจากกรุงเทพมหานคร ผ่อนคลายมาตรการป้องกันการแพร่ระบาดของโรคโควิด-19 อนุญาตให้กิจการและกิจกรรม 5 ประเภท สามารถเปิดดำเนินการได้ ภายใต้มาตรการที่เคร่งครัด โดยบรรยากาศบริเวณสวนวชิรเบญจทัศ (สวนรถไฟ) เขตจตุจักร มีประชาชนทั้งชาวไทยและต่างชาติ ทยอยมาใช้บริการอย่างต่อเนื่อง โดยเฉพาะในช่วงเช้าที่ผ่านมา พบว่า มีผู้มาออกกำลังกาย จำนวนกว่า 700 คน ทำให้บรรยากาศเริ่มกลับมาคึกคักอีกครั้ง อย่างไรก็ตาม ยังคงมีข้อจำกัดในการทำกิจกรรมสันทนาการอื่นๆ โดยอนุญาตให้ออกกำลังกายเฉพาะการเดินและวิ่งเท่านั้น และต้องปฏิบัติตามคำแนะนำของเจ้าหน้าที่อย่างเคร่งครัด อาทิ สวมหน้ากากอนามัยตลอดเวลาและไม่รวมกลุ่มกัน ทั้งนี้ สวนสาธารณะของกรุงเทพมหานคร จะเปิดให้บริการทุกวัน ในเวลา 05.00 น. - 21.00 น. รวมทั้งเข้มงวดการลงทะเบียนเข้า-ออกสถานที่ทุกครั้ง